KIRJALLINEN KYSYMYS E-0534/00

esittäjä(t): Raffaele Costa (PPE-DE) komissiolle

(28. helmikuuta 2000)

Aihe: Tulli 2000 (19962000)

Voiko komissio kertoa, mille jäsenvaltioiden tai niiden alueiden hallintoyksiköille ja mille julkisille tai yksityisille laitoksille on osoitettu tai maksettu tukea ajanjakson 19962001 kattavasta Tulli 2000 -ohjelmasta, jonka budjetti on 50 miljoonaa ecua eli noin 97 miljardia Italian liiraa? Missä määrin ohjelmaan kuuluvia yksittäisiä hankkeita on jo toteutettu Italiassa ja muissa jäsenvaltioissa?

Onko varmistettu, mihin maksetut summat ovat todellisuudessa päätyneet ja miten hankkeet ovat toteutuneet?

Frederik Bolkesteinin komission puolesta antama vastaus

(28. huhtikuuta 2000)

Tulli 2002 -ohjelmalla (perustettu 17. joulukuuta 1999 tehdyllä Euroopan parlamentin ja neuvoston päätöksellä N:o 105/2000/EY(1)), jolla korvataan Tulli 2000 -ohjelma, pyritään edistämään ja helpottamaan yhteisön tullilaitosten ja komission yhteistyötä ja siten varmistamaan, että tullitoiminta vastaa sisämarkkinoiden tarpeita.

Komissio hallinnoi ohjelmaa yhtenäisten varainhoitoa ja toimintaa koskevien sääntöjen perusteella. Mitään rahoitusta ei anneta kansallisille hallintoelimille, ammattialajärjestöille eikä julkisille tai yksityisille laitoksille. Ohjelman osanottajat ovat jäsenvaltioiden kansallisia tullilaitoksia, jotka toimivat komission kumppaneina. Kaikki maksut suorittaa komissio. Tosin jäsenvaltioiden laitosten toimipisteet korvaavat paikalliset kulut.

Tulli 2000 -ohjelmasta aiheutuneet kulut jaetaan kahteen ryhmään. Ensimmäisen ryhmän muodostavat yhteiset toimet, joihin sisältyy seminaareja, henkilövaihtoa ja työryhmiä ja jotka on suunnattu tullilaitosten virkamiehille ja asiantuntijoille. Nämä osallistumiskustannukset maksaa yhteisö, ja tähän liittyvien menojen arvioidaan olevan noin kuusi miljoonaa euroa vuonna 2000. Toinen ryhmä sisältää tiedonvaihtojärjestelmät, käsikirjat ja oppaat sekä yhteisen koulutuksen, josta suurin osa liittyy tietotekniikkaan (noin kaksi kolmasosaa vuotuisista määrärahoista). Tietotekniikkaan liittyviä toimia suorittavat usein ulkopuoliset alihankkijat komission valvonnassa. Näiden yritysten kanssa tehtäviin sopimuksiin sovelletaan julkisia hankintoja koskevia sääntöjä. Näihin toimiin liittyvien menojen arvioidaan olevan vuonna 2000 noin 19 miljoonaa euroa.

Kaikkien Tulli 2002 -ohjelmaan hyväksyttävien toimien on tuettava yhteisön tavoitteita ja hyödytettävä sisämarkkinoita. Toimien hallinnointi sisältää ennakkoon esitettävät perustelut sekä komission tekemän jälkiarvioinnin, ja siinä otetaan huomioon jäsenvaltioiden asianomaisten komiteoiden kautta esittämät neuvot. Jäsenvaltiot ovat velvollisia pitämään kirjaa ja säilyttämään asiakirjoja kaikesta niille uskottujen varojen käytöstä viiden vuoden ajan, jolloin komissiolla on oikeus tehdä tarkastuksia moitteettoman hallinnoinnin valvomiseksi (kuusi puolivuotiskertomusta ja vuosikertomukset varainhoidosta, yksittäisiä toimia koskevat kertomukset, arviointi jne.).

Komissio antaa Tulli 2002 -ohjelmaa koskevan päätöksen mukaisesti parlamentille ja neuvostolle 30. kesäkuuta 2001 mennessä tiedonannon. Siinä esitetään väliarviointi, joka laaditaan jäsenvaltioiden välikertomusten perusteella, ja tarkat tiedot ohjelman puiteissa toteutetuista toimista.

(1) EYVL L 13, 19.1.2000.